กสิกรไทยจำหน่ายกล้องไลก้ารุ่น "กาญจนาภิเษก"นำรายได้ถวายสมเด็จพระเทพฯ
กสิกรไทยนำกล้อง"Leica M6"รุ่นกาญจนาภิเษกที่ธนาคารสะสมไว้ 88กล้องออกจำหน่ายให้ผู้สนใจ นำรายได้ทูลเกล้าฯถวายสมเด็จพระเทพฯ
29 ต.ค. 2565

กสิกรไทยนำกล้อง"Leica M6"รุ่นกาญจนาภิเษกที่ธนาคารสะสมไว้ 88กล้องออกจำหน่ายให้ผู้สนใจ นำรายได้ทูลเกล้าฯถวายสมเด็จพระเทพฯ
ธนาคารกสิกรไทยแจ้งว่า ธนาคารได้นำกล้อง "Leica M6" รุ่นกาญจนาภิเษก ที่ธนาคารสะสมไว้มาเป็นเวลา 20 ปี จำนวน 88 กล้อง มาจัดจำหน่ายให้ผู้ที่สนใจในราคากล้องละ 399,999 บาท รายได้ทั้งหมดโดยไม่หักค่าใช้จ่ายใดๆ ทั้งสิ้น ทูลเกล้าฯ ถวายสมเด็จพระเทพรัตนราชสุดา ฯ สยามบรมราชกุมารี เพื่อทรงใช้ในการดำเนินงานของสภากาชาดไทย
กล้องถ่ายรูป "Leica M6" รุ่นกาญจนาภิเษก ผลิตโดยบริษัท Leica ประเทศเยอรมนี ซึ่งเป็นที่ยอมรับว่าผลิตกล้องถ่ายรูปและเลนส์ที่ดีที่สุดในโลกมาเป็นเวลายาวนานเกือบศตวรรษ เป็นรุ่นที่จัดสร้างขึ้นในจำนวนจำกัด มีเอกลักษณ์เฉพาะเป็นสีทอง ประดับลายสลักตราสัญลักษณ์พระราชพิธีกาญจนาภิเษก เพื่อร่วมเฉลิมฉลองในโอกาสที่พระบาทสมเด็จพระปรมินทรมหาภูมิพลอดุลยเดช ทรงครองสิริราชสมบัติครบ 50 ปี เมื่อพุทธศักราช 2539
ผู้สนใจสามารถชมกล้องตัวอย่างและสั่งจองได้ ณ ที่ทำการสมาคมถ่ายภาพแห่งประเทศไทย ในพระบรมราชูปถัมภ์ ชั้น 2 หอศิลปวัฒนธรรมแห่งกรุงเทพมหานคร ตั้งแต่วันที่ 29 พฤศจิกายน – 2 ธันวาคม 2559 เวลา 10.00 – 15.00 น. สอบถามรายละเอียด โทร. 086-9770474